OBH 4551/1997.
Az állampolgári jogok országgyűlési biztosának jelentése
Ügyintéző: Dr. Zsiga Jánosné

Az eljárás megindítása

A panaszos azért fordult Hivatalunkhoz, mivel az 1996. július 8. napján Somogysárdon történt rendőri intézkedés során a feljelentésük miatti bosszúból fellépő rendőrök részéről érte jogtalan fegyverhasználattal is kísért támadás, mégis ellene indítottak hivatalos személy elleni erőszak bűntette miatt büntetőeljárást.

Mivel az adott esetben felmerült az Alkotmány 2. § (1) bekezdésében deklarált jogállamiságból fakadó jogbiztonság sérelmével összefüggésben az Alkotmány 8. § (1) bekezdésében rögzített alapjog megsértésének gyanúja; vizsgálatot rendeltem el. Ennek keretében beszereztem az adott büntető eljárás nyomozási iratainak másolatát, illetve az illetékes ügyészségtől tájékoztatást kértem a panaszban hivatkozott tényekre nézve.

A tényállás és a vizsgálat megállapításai

Sz.J. panaszos ellen hivatalos személy elleni erőszak bűntette miatt azért indult eljárás a Somogy Megyei Ügyészségi Nyomozó Hivatalnál, mivel az ügy alapját képező rendőri jelentés szerint 1996. július 8. napján 17 óra körüli időben nevezett megfenyegette H. T. rendőr-főtörzsőrmestert, aki ezért vele szemben intézkedett. Ennek során Sz.J. panaszos H. T.-t, majd pedig az ugyancsak intézkedő B. A. rendőrőrmestert bántalmazta.

A fent említett Ügyészségi Nyomozó Hivatal által lefolytatott eljárás alapján a Kaposvári Városi Ügyészség hivatalos személy elleni erőszak bűntette miatt vádat emelt Sz.J.-vel szemben. 

A Kaposvári Városi Bíróság a B.403/1997. számú ítéletével a panaszost az ellene emelt vád alól felmentette. Ezen ítéletet a Somogy Megyei Bíróság az 1997. október 17. napján kelt 1.Bf.705/1997/2. számú határozatával jogerőre emelte.

Az eljárás adatai szerint a panaszossal és társaival szemben foganatosított rendőri intézkedés során B. A. r. tőrm. részéről fegyverhasználatra került sor, aminek következtében Sz.J. panaszos és egy másik személy 8 napon túl gyógyuló sérüléseket szenvedett.

A bírósági eljárásban megállapított tényekre figyelemmel a Legfőbb Ügyész a Somogy Megyei Főügyészséget 1997. novemberében felhívta a fegyverhasználat körülményeinek, s az ezért való felelősség kérdéseinek vizsgálatára, minthogy ennek részleteit a Somogy Megyei Ügyészségi Nyomozó Hivatal az előzőleg lefolytatott nyomozás során nem derített fel.

Az újabb nyomozás eredményeként felmerült adatok alapján a Kaposvári Városi Ügyészség 1998. március 6. napján tiltott fegyverhasználat és más bűncselekmények miatt vádat emelt H. T. és B. A. rendőrökkel szemben.

A lefolytatott vizsgálat alapján az országgyűlési biztos megállapította, hogy az adott esetben intézkedő rendőrök eljárása folytán sérelmet szenvedett a jogállamiságból fakadó jogbiztonság követelményéhez kapcsolódóan az alapvető jogok korlátozásának tilalma. Időközben azonban a panaszost, egyrészt a bíróság - az országgyűlési biztos által egyébként nem vizsgálható - eljárása során az ellene emelt vádak alól felmentette, másrészt pedig az intézkedő rendőrök ellen a panaszos sérelmére megvalósított bűncselekmények miatt vádemelésre került sor. Mivel tehát a megvalósított alkotmányos visszásságot lényegében orvosolták, az országgyűlési biztos nem élt ajánlással.

Budapest, 1998. április "      "

Gönczöl Katalin